정조 15년
辛亥正月十一日辰時上御仁政門朝參入侍時行都承旨洪明浩左承旨徐瀅修左副承旨洪仁浩右副承旨李敏采同副承旨柳文養記事官李海隣假注書趙台榮記事官洪樂游徐有聞一提學吳載純檢校直提學李秉模檢校直閣鄭大容李晩秀直閣徐榮輔以次侍立上具翼善冠衮龍袍乘輿出協陽門由延英門出光範門詣仁政門降輿陞座引儀唱在位百官行四拜禮百官行禮訖左議政蔡濟恭進前奏曰數日春寒尙嚴此時聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣濟恭曰頃日社壇親臨將事達宵勞動之餘近日殿座殆無暇豫自强不息之聖德臣固欽仰而其在節宣之方恐或有損區區下情不任憂慮矣濟恭曰臣事君無狀罪戾深重臣何敢抗顔於百僚之首束帶於君父之前而前後恩敎逈出尋常有若慈父之詔迷子臣雖迷劣豈不知玉成之聖意乎臣於此實不勝感惶之至昨日史官以會且歸矣之句至有誦傳之敎豈可以臣之故致使諸僚旣會而旋歸乎玆敢晏然承膺唐突登陛臣之廉隅壞了無餘此尤死罪更何仰達至於本事旣蒙處分非敢更說而然臣有惶恐抑塞不得不仰陳者豈可以事之微細臣之惶懍終不一暴於前席乎臣於宣薦等微瑣之事初無留意採探之事歲前亞將數人適來見故語次間問宣薦爲之乎曰爲之矣臣曰權應銖子孫越薦乎曰宣薦雖已爲之權應銖子孫果見漏云臣於此以薦之不公爲言蓋應銖事臣撰其文字之故詳知事實則應銖以白徒倡義旋樹勳業與忠武公竝稱故昔在宣廟朝特擢爲工曹判書推此可驗其樹立之卓異而其子孫今於宣薦乃反見漏公議方此拂鬱臣亦爲之駭痛謂以若値登筵亟欲陳達而事近微細有難煩奏臺諫若聞知事當論啓云云矣柳河源則數月不相見而出入臣家之人自多往來河源之家河源似聞臣意之如此有所論列無論以此以彼本事臣先發端則罪罰只及於臺臣臣獨倖逭臣雖欲晏然獨不愧於心乎俄承傳敎至有傳旨勿施之敎臣於此益不勝惶懍無容更達矣上曰往事不必更提第伊日賓筵卿旣助言而予亦以卿之故發此無隱之敎若在他大臣亦豈如是盡說乎以此之故轉輾葛藤無中生有古人曰無求備於一夫又曰責賢者備一夫則雖不求備賢者則必也責備此是竝行不悖之說也予之責備於卿良以是也且傳敎中云云出予臆料今聞卿言則果可謂益不聞其所不聞矣然而說去說來徒涉如何本事則姑捨是大抵邦慶以後刑政未擧紀綱解弛若此不已殆至於莫可收拾寧不寒心乎至於權應銖事予亦未詳日後如或詳悉其文跡則子孫豈無收用之道乎今日所御之門卽列聖所御之門也先朝所御之門也今臨此門豈無別般飭勵之擧乎日前洪秉纘銓望拔去事傳敎及大臣箚批略示微意未知廷臣或有諦悉與否而如秉纘之體不勝衣全沒省覺者乃敢有何所恃恣意肆氣如此則禮樂刑政從此掃地矣至於箚批中無以私而蔽公先於國而後家之敎雖未必此大臣之有是事而寔出於生道殺人之意也爲廷臣者能於此敎體認而飭勵則世道之幸也朝廷之福也至如卿則每欲用加一倍法故數日內辭敎之諄複一則無隱一則責備到今不必更爲追提矣濟恭曰聖敎如是懇惻臣誠惶隕感泣不知所達矣而曩日春塘臺所揭表題臣至今藏誦原其題義卽百家萬卷之要語今若留心於是則斯過半矣責備之敎尤何敢承當乎賢者然後當責其備如臣庸駑之品何敢望責備之恩乎且人於十五二十之時或有過分之妄想而臣則雖於十五二十之時本無妄想之可言雖或有妄想亦何嘗一毫念及於身爲政丞乎況今犬馬衰齒致位至此實無區區係戀於官爵之得失至於彈駁也人言也在他人則無不畏怯而臣則雖於所謂彈駁人言毫無畏恤之心此是積被彈駁游遭人言故視若尋常便不足畏之致而惟有一事可畏者卽是逆字之帽也若一加之以逆帽則得罪祖先貽禍子孫是豈不可驚可愕之事乎臣之所仰望者惟殿下也雖在他人若負殿下則萬戮猶輕況臣受恩罔極圖報無地臣若於事爲之間先身而後君先私而後公則金木猶輕之語猶屬歇後天理絶矣人紀滅矣臣雖無狀豈至有絶理滅紀之事乎上曰朝參爲之也濟恭曰朝參大朝會也又況新元初擧乎宜有別般建白而自數日以來震剝惶蹙無一領會有何嘉謨嘉猷之可以仰陳而且或有可陳之事則臣旣忝居大官自當入告于后不必以朝參之日而別有所陳白矣濟恭曰今年卽我朝開創之四百年也殿下以月正御正門受百官朝參所踐者其位也所行者其禮也聖心之對越列祖何時不然而至今年今日丕惟創業之艱益軫守成之難思所以肯堂肯構毋墜我宏基大業者尤當如何然聖上之所以自勵臣隣之所以仰勉非有別般新奇道理召公聖人也其告君不過曰疾敬德諴小民六字而已治國之要外此而他求臣未之聞也殿下聰明首出一念典學疾敬德無待加勉視民如傷靡事不擧諴小民亦無待加勉但念古之明君哲辟亦不無在位年久始勤終怠前後若二人者殿下若謂以吾國之已安已治宵旰之間有所放忽一籄之虧寧不可惜願殿下念玆在玆臣因是而又有所敢陳一得者我朝立國規模在三代則惟姬周是學在後世則惟趙宋是效是故禮樂文物燦然備具有王者作必來取法猗歟盛哉但禮樂文物及其久也其流也必致衰弱委靡周公之於齊太公之於魯卜其後來之未然如燭照數計者特以理不可誣也試以周宋言之昭王之世衰氣已著未幾東遷上凌下替至有下堂見諸侯之事仁宗以後宋室微弱至于南渡遂不復振禮樂文物其後也衰弱已驗之彰著如此惟我朝雖是舊邦其氣猶旺天以聖神如殿下者降於泰運四百年之際國祚之愈往愈盛自可明知成周八百載籍之所艶稱者而以其所統者天下之大所臣者强大諸侯故卜世遂止八百其勢容或然矣至於我國偏邦一隅聖神相繼景籙之綿何必以八百爲期而止哉雖千斯萬斯未足爲多臣之區區杞國之憂惟是不知不覺之頃駸駸然躬駕以蹈於周宋委靡之轍矣今日朝廷自外面見之君尊臣卑抑首俯伏禮防秩然若其中則事到利己與君上角勝主威漸下朝綱日頹臣則以爲外寇非所慮也所可憂者或恐有國勢衰弱之歎矣臣之此語非欲殿下之嚴法峻刑以臨群下子曰擧直措枉能使枉者直竊覸聖上於擧直非不克明惟措枉一事終欠透盡每以無痕爲彌綸之圖此固出於大聖人包含之意而在下者之或少嚴畏未必不由於此臣而不嚴畏而其國之不至於委靡衰弱者無是理也新年大朝會區區事爲之末不足煩陳敢以平日之所隱憂者爲野人之芹願聖上留神採納焉上曰卿言甚好當體念矣出擧條濟恭曰頃者臣以登科十年人出六調用之意陳達蒙允矣伊時擧條只稱槐院不及國子以致國子分館數人之登科十四五年遺漏於陞六者事甚斑駁一體擧行之意分付何如上曰依爲之出擧條濟恭曰俄伏見傳敎之謄示則鄕闇之下臺臣之臺字以大字書出臣雖諦悉若使他人見之文理不接續矣上曰誠如卿言極爲駭然矣向大臣言豈有下此二字之道乎上曰諸宰以下如有所陳以次進奏可也吏曹判書洪良浩曰司饔奉事李齊白昨年春受由下鄕將近周年終不還仕故令該院催促則謂有身病無以供職云廚院重地不可久曠李齊白今姑改差何如上曰依爲之出擧條良浩曰參下落仕最久人隨窠收用事曾有下敎矣最久落仕幾盡調用此後當以序陞擬望乎上曰此是銓官自量排批之事何必煩奏乎命書榻敎曰吏曹判書洪良浩推考兵曹判書金文淳曰有國大政莫重於戎備而挽近以來恬嬉成習以言乎卒伍則殘弱苟充逃老虛籍以言乎器械則鋒鋩刓鈍膠羽蠧敗每當習操之時臨急彌縫惟以挨過爲事雖以昨年三南行操後啓聞言之器械執頉不啻夥然則卒伍之不成貌樣自可推知且已習操之三南猶尙如此則未習操之他道尤無可言其在朝家陰雨之備實不勝萬萬寒心無論行操與未行操他道凡係卒伍器械等事各別董飭一一整頓修補卒伍則務從精抄器械則必致堅利無或如前因循自巡兵營着意廉察抽栍摘奸不勤之守令鎭將依法典隨現重繩而道帥臣若或拘於顔私一味掩置則亦難免大段論罪之意出擧條申飭諸道何如上曰依爲之出擧條文淳曰本曹所管關西有廳價布二千二百餘兩蕩減之代有從他區劃之成命而數旣不些生財無路自廟堂亦不得趁卽措置矣壬寅二軍色買得關西小米每年耗條六千兩內四千兩則逐歲充報於封不動以報當初貸下之數而此與元經費有異就其中二千兩式移劃有廳色以爲繼用之地則封不動充數雖有遲速之別在公貨旣無損益之事目下變通此甚便好故敢此仰達矣上曰大臣之意何如濟恭曰西路有廳價布革罷之命德意出尋常萬萬臣常欽歎第念有廳必有給代然後可以成樣兵判所奏固無不可而但軍色封不動事面不輕臣意則壬寅貸用六萬兩準數充上之後就其每年四千兩耗條除出二千兩始許貸給有廳今則姑令有廳推移用下待二千兩給代之時加請給代外所餘二千兩充報其前推移之數而充補旣畢之後以其數還屬二軍色恐合事宜矣上曰依爲之出擧條刑曹判書趙鼎鎭曰昨年大霈以後京外犯罪之類竝施寬恕之典八域含生擧皆懽欣鼓舞曠蕩之德意孰不欽仰而愚民認以爲常不無故犯輕犯之慮一張一弛王政之所不可偏廢今則歲鑰已改恐不可一向弛而不張此後則凡諸囚治發配依例擧行事申飭京外俾絶小民冒犯之弊爲宜故敢此仰達矣上曰依爲之出擧條大司憲趙宗鉉司諫李太亨掌令李秉喆獻納李庚運正言鄭冣成修撰李錫夏副修撰李貞運曰請黜置罪人鄭致達妻亟令王府快正典刑上曰不允宗鉉太亨錫夏等曰請物故罪人德相亟施孥籍之典上曰不允宗鉉太亨鍚夏等曰請逆賊尙喆依律處斷上曰不允二行刀割宗鉉太亨秉喆庚運冣成曰請遲晩後物故罪人啓能亟施孥籍之典趾賊等凶種夬施邦刑養遂獻遂會遂李觀源竝令王府設鞫得情上曰不允宗鉉太亨等曰請亟寢夏賊子女待年用法之命斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情上曰不允宗鉉太亨等曰請物故罪人國榮亟施孥籍之典上曰不允宗鉉太亨等曰請梟示罪人明謙正刑罪人以謙亟施孥戮之典逆復庶子好石亟施處絞之律遲晩罪人宇鎭荐棘罪人時偉設鞫得情夬正王法上曰不允宗鉉太亨等曰府院前啓中翼魯事當以合啓仰奏矣上曰向日未賜批之府院原啓將欲賜批翼魯事更不必合奏矣宗鉉等曰批旨今未伏承何敢無端不奏乎上曰去十二月二十日府啓翼魯事院啓翼魯事以姑爲依啓頒布出榻敎宗鉉秉喆曰請爲奴罪人金壽賢河翼龍竝令王府設鞫得情夬正王法上曰不允太亨庚運㝡成曰請爲奴罪人金壽賢河翼龍竝令王府設鞫得情夬正王法上曰不允太亨等曰請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允太亨等曰請逆賊尙魯亟施孥戮之典上曰不允宗鉉曰廟享事體至嚴且重爲享官者固當齋心虔誠或恐失儀而向來太廟望祭獻官李頤祥步履之艱雖緣衰病肅敬之地不斷杯酌醉眼矇矓左右扶曳廟閤之外至欲橫竹擧措駭瞻致有臺監之言送聖心驚動至勤享官之變通事未前有合施重勘請行副司直李頤祥亟施譴削之典上曰依啓宗鉉曰陞庠課試之設專爲勸奬多士作成人材之方而近來考試不公士趨日下榜眼一出疑謗百端有識之憂歎厥惟久矣而至於昨年泮試尤有甚焉囊札見捉郞官書等傳說浪藉令人代羞請前大司成丁範祖亟施譴削之典該郞官亦宜査出重勘上曰風聞雖難一一準信近日登筵者無不以今番陞試多發憂歎之說猶未料其若是淆雜泮長以文人加之衰憒考試之際致有疎闇之失而取此臺言乎其在重賢關杜後弊之道不可不査實嚴處當該大司成及該郞官令該府拿問處之可也宗鉉曰軍銜雖微亦係官方必待吏曹之送西然後始乃許付而日前藩臣之蒙敍也不待送西直爲付銜旣違格例亦極放恣請兵曹當該堂上亟施譴削之典上曰以翌朝參班旣命付軍職則不待口傳之特敎混同擧行有關後弊削職則過矣罷職可也宗鉉曰向來兩司聯箚卽有還給之命故臣雖未詳見其本而以兩承宣徑出疏見之其歸罪云者此何說也佯若不知任其出陸卽道臣之罪也初無登聞不欲執留亦道臣之罪也因道臣之罪而隄防不嚴公憤愈激論其罪犯竄配猶輕而今者執法之論殆若無罪而移罪者然事之駭惋莫此爲甚請伊日聯箚諸臺竝施譴削之典上曰臺臣箚語豈足深看比之申耆輩所爲自有輕重之殊以耆所坐罰止近地放逐誠有罪重罰輕之歎而垂惻於向來申湜事耆又有老母云故處分雖止於此然臺閣之體寧激無渝則兩司之向承宣爲此原情之說甘歸緩頰之科者大關後弊依啓宗鉉曰今則傳啓已畢矣有區區所懷敢此仰達矣伏惟聖學高明卓越百王固無待乎臣隣之仰勉而第月六之對雖或無闕日三之接多致間斷此莫非今日廷紳之不能盡對揚之道不足備顧問之致是以事無巨細輒勤提飭至尊憂勞群僚恬嬉廊廟之訏謨不過應文臺閣之言議徒傳故紙臣嘗慨然于中者久矣方當月正宜責新效伏願聖明先自聖躬益加奮勵仍飭臣工俾知警動焉上曰所奏好矣當留意矣宗鉉曰目下諸啓孰非可從者而至於合啓尤有別焉大夫國人皆曰可殺而上下相持凡幾年所咫尺君父之前臣不敢欺心方其謄傳故紙之際已料其不允二字之批此固如臣譾劣者忝居言地誠淺而不能上格辭拙而不能見孚然抑殿下有以啓之也月正朝參卽大朝會也上自大官下至庶僚咸造大庭殿下試一詢問若或有與臣言異者則臣當伏妄言之誅此非臣一人之言卽擧世共公之論伏願廓揮乾斷亟賜允兪焉上曰新年何用爲此陳談乎庚運曰天休滋至邦籙靈長我朝立國今爲恰當四百之運聖聖以來祈永致治之本惟在於以實心行實政實德仰格於天心實惠下浹於民髓凡諸大小政令皆從實地上做來以暨我先大王五紀間功化亦不越乎祛文務實四箇字國勢由是而磐泰人心由是而固結啓佑我億萬斯年之休則豈不盛哉古人有言曰欲法堯舜當法祖宗伏願益勉聖心於務實之工以爲繼述志事迓續休命之本焉上曰所陳好矣當留念矣庚運曰歲首朝參卽大朝會而臨門求助之盛擧也今日三司懸頉不進者雖未知情病之何如而揆以義分萬萬未安請不參三司竝施譴罷之典上曰依啓㝡成曰通讀設取是亦國試也法意不輕而昨冬通讀之講取泮長專委於博士申溥而符同吏胥關節狼藉實才擧多遺珠矇學率皆濫竽甚至於落榜儒生輩捽曳申溥於街上無數毆罵渠之受辱雖是自取而以儒爲名作此悖擧誠極萬萬駭然請博士申溥永刋仕籍作拿儒生令本館査出重勘上曰依啓㝡成曰凡疏啓之語涉經綸事關變通者必令廟堂稟處所以責任宰相而欲聞可否之論也近有言事者或槪於聖心則輒下廟堂使之覆啓而廟堂奉行惟事因循或有踰時而始稟者或有經歲而仍置者此豈導達承佐之意哉夫言而可採則固當速稟而亟施言或不中則亦宜論奏而請寢今乃一味抛置使言者願忠之意卒無事實聖上博詢之念莫有對掦如是而下情何以通德意何以宣乎夫外道査啓亦有定限請依此例限以三十日不卽稟處則當該有司堂上施以譴責之典上曰廟堂回啓異於各司定限日字事面如何不允㝡成曰顧今邦運又當新元而區區願祝莫過於保嗇聖躬四字惟我殿下聖學冠於百王睿智周乎萬物庶政躬攬衆務必親巨細大小悉歸範圍臣固欽仰贊歎之不暇而第臣竊瞷高明太過或少涵養之工聰察無遺反欠簡重之體憂勤非不盛矣而其弊易歸煩碎政令似已擧矣而未實未免弛廢此與君逸臣勞之義已是不同而雖以近日一二事言之儒生應製間或親閱於夜分武臣試射亦多躬冒於風寒臣非不知樂此不疲之聖心而但一日之內勤勞之時過多宴息之暇至少此豈不有妨於節宣攝養之功而制事之要御煩之方亦恐不在是矣請繼自今深加聖意克軫保嗇之道焉上曰所陳好矣當留意矣錫夏曰合辭事面三司本自一體故臺臣如以三司合啓中辭意仰陳所懷則預爲言及於館僚齊聲陳達事例則然而今日入侍臣等隨參合啓纔已就坐則兩司諸臣以合啓請允之意聯陳所懷而臣等未及與知不得同參見輕臺臣臣固自訟而揆以臺體有乖前例臣謂今日入侍諸臺施以罷職之典宜矣上曰事實太相左爾言妄矣不允太亨秉喆庚運冣成曰臣等俱以無似淸朝耳目之任自知不稱而朝參有命冒沒登對乃於掌憲所懷中事關懲討一段隨後聯參矣入侍儒臣以所懷之初無相議停當至有請罪之擧長憲則以獨陳所懷爲對所懷之初不停當而隨後起伏揆以臺體所失非細甚何可一刻冒據於臺次乎請命遞斥臣等之職上曰勿辭亦勿退待仁浩曰祭監監察之糾正祭官法意至重而去十二月太廟望祭時獻官李㶊祥顚錯失儀至登臺啓則監察之默無一言初不呈課事極駭然當該監察所當重勘而本院諸推之外無他可施之罰何以爲之乎上曰臺監雖不言廟官亦豈不言當該廟司自本院査出捧現告以入監察令該府拿問重勘可也出擧條仁浩曰入侍臺臣所當還復位後出去而司諫李太亨掌令李秉喆正言鄭冣成徑先出去極爲未安竝推考警責當該押班監察之不能檢飭所當重勘而本院請推之外無他可施之罰何以爲之乎上曰依爲之監察拿處可也出擧條上曰傳命之院隷見阻於環衛云誠爲駭痛矣仍命書榻敎曰訓鍊大將徐有大推考通禮跪告禮畢上乘輿由延英門入協陽門還內諸臣退出